El bloc d'en Salvi Güell: 2010\nHe somniat que vivia en un país on es podia ensenyar la llengua pròpia, sense que ningú de fora ho impedís.\nHe somniat que vivia en un país on els mitjans de comunicació oficials podien fer la seva feina sense que ningú de fora els digués amb quina llengua fer-ho.\nHe somniat que vivia en un país on les administracions es podien dirigir als seus ciutadans amb normalitat, amb la llengua pròpia i sense imposicions de cap tipus.\nLa llista de somnis és molt llarga i els somnis sempre em condueixen a un país normal on no he de demanar perdó pel fet de ser català i exercir com a tal.\nPerò els somnis s’acaben i el fet de despertar-nos ens porta a la realitat.\nHem sofert un altre atac a la nostra llengua, ara per part del Tribunal Suprem i no podem restar impassibles davant d’aquest fet. Ens hem de rebel·lar, des dels mestres, periodistes, polítics, gent del carrer... Tothom ha de col·laborar en fer de Catalunya una nació insubmisa davant d’aquestes imposicions.\nJa no n’hi ha prou amb manifestacions, ara és l’hora d’arromangar-se en el dia a dia. La unió fa la força, ja ho diuen, i és ben cert.\nLes darreres eleccions ens han donat un nou Govern a Catalunya. Des de la Generalitat és des d'on primer s’ha de actuar, prenent les mesures oportunes per donar suport als mestres, periodistes i polítics i demés gent del carrer que es mostrin insubmisos davant l'imposició de la llengua castellana a segons quins àmbits\nEl sistema d’immersió lingüística que funciona a les escoles del nostre país és clar que s és un element d’integració social que no ens podem permetre de perdre. A més, garanteix un correcte coneixement de les llengües catalana i castellana per part dels alumnes. L’últim informe PISA així ho reflecteix.\nEls senyors dels diferents tribunals que atempten contra la nostra llengua i el nostre model de societat, pretenent dividir el nostre poble per fer-lo mes feble. No ho hem de permetre. No podem acceptar que uns senyors que viuen lluny del nostre país puguin dir-nos com hem de fer les coses. No pot ser que el seu pes específic a l’hora de decidir les coses de casa nostra sigui tant alt, superior a la voluntat manifestada explícitament pel poble de Catalunya. NO POT SER!!!\nINSUBMISSIÓ A AQUESTA SENTÈNCIA\nPublicat per Salvi Güell a 13:36 1 comentari:\nSobre les darreres eleccions al Parlament\nEncara no m’he refet dels resultats d’aquestes últimes eleccions, però em veig amb l’obligació moral de comentar-los, més que res per expressar el malestar i el neguit que m’han provocat.\nEl triomf de CiU és clar, massa, al meu entendre. Podrà manar i aplicar les seves polítiques sense masses dificultats. Això em genera una certa por a la reculada que patirem a nivell nacional en matèries socials, èxits que han costat molt d’aconseguir i que es poden veure retallats en aplicació de polítiques purament de dretes. També em costa de digerir que el percentatge que se suposa de sobiranisme que hi ha al nostre país quedi reflectit en uns resultats que precisament no van en aquesta línea. L’independentisme ha baixat en representació al nostre parlament respecte a les últimes eleccions, i és més, si les forces independentistes s’haguessin presentat juntes hauria baixat igualment. Tot plegat lamentable!\nIgualment lamentable és la pujada de partits molt allunyats en la seva ideologia del concepte de país que jo tinc: PP, C’s o PxC.\nÉs evident que el poble de Catalunya ha castigat l’últim tripartit.\nAl meu entendre el meu partit, ERC, ha estat castigat en part injustament. Evidentment no ens han perdonat que contribuíssim a fer President de la Generalitat a José Montilla. Tampoc ens han perdonat les discussions internes dins el partit. Hem sofert el desgast de governar en temps de crisi, tot i que crec que els consellers d’ERC han fet una feina prou lloable, millor que durant la primera legislatura. Hem patit també la competència d’altres forces independentistes.\nCrec que la gent ha votat amb por i ha anat a garantir un govern compacte per sortir el més aviat millor de la crisi, però el futur és incert, depenem massa de la globalització mundial i de les decisions del govern espanyol.\nA Castelló d’Empúries ha passat en general com a la resta del país. Victòria incontestable de CiU, el PP segona força política, baixada d'ERC, PSC i ICV, bons resultats de C’s i PxC i entrada a la política amb força de SI i un resultat més fluix per a Reagrupament.\nEvidentment des d'ERC valorem molt negativament aquests resultats. Ara és temps d’anàlisi i de buscar solucions per remuntar el vol. Tenim les eleccions municipals a tocar i evidentment esperem fer uns millors resultats que aquests.\nSón extrapolables aquests resultats a les eleccions municipals? Tothom diu que no, en tot cas aquests resultats no ajuden als partits que hem baixat.\nDemano als militants, simpatitzants i votants d’ERC que a les municipals que ens ajudin a remuntar el vol amb propostes, suggeriments, idees...\nPublicat per Salvi Güell a 10:42 3 comentaris:\nQuè està passant amb la nostra llengua? A qui fa nosa? Com és possible que partits minoritaris del nostre país amb recursos diversos puguin alterar la voluntat del poble català? A qui l’interessa crear disfuncions i enrarir la convivència a casa nostra fent servir la llengua com a pretext? Ens podem permetre els catalans la vulneració dels nostres drets lingüístics?\nEls diferents reglaments d’usos lingüístics als nostres municipis són per a protegir una llengua parlada en territoris a on viuen deu milions de persones. Si no la protegim, la llengua castellana, parlada per molta més gent, i per tant molt més potent i sense perill de desaparèixer, es menjarà en poc temps la nostra i això no ho podem permetre. Tenir una llengua pròpia és senyal d’identitat, riquesa cultural i eina indispensable per a arribar a ser algun dia un Estat independent dins la Unió Europea.\nQuè podem fer per a reaccionar davant l’atac de les cúpules d’aquests partits polítics que han presentat recurs contra l’ús preferent de la llengua catalana als nostres ajuntaments?\nHi ha d’haver la resposta individual de cada un de nosaltres vers aquest atac. Els que ens creiem de veritat que som una nació i estimem la nostra llengua comencem a demostrar-ho. Fem que cada dia sigui una lluita constant en favor de la llengua catalana. Parlem en català, comprem en català, escrivim en català, cridem en català, reneguem en català, pensem en català, divertim-nos en català, fem un ús social del català el màxim que puguem. Això no vol dir que menyspreem les altres llengües, al contrari, enfortir la nostra llengua és estar a favor de totes les llengües del món, és estar a favor que al món convisquin quantes més llengües millor, sense exclusió de cap.\nTambé crec que les administracions que es veuen afectades per les resolucions judicials que fa poc s’han donat a conèixer han de reaccionar i ser bel·ligerants davant aquests fets. Els nostres ajuntaments han de donar exemple i han de ser els primers en contemplar sense embuts la protecció de la llengua catalana. Si no ho féssim, abdicaríem amb massa facilitat de les nostres obligacions davant dels que no volen que la nostra nació tingui el futur que molts desitgem i evidentment això passa per mantenir la llengua pròpia de casa nostra.\nSi convé ser subversius, ho serem. Si convé ser bel·ligerants, ho serem . Si convé ser insubmisos, ho serem.\nPublicat per Salvi Güell a 11:57 3 comentaris:\nResposta als membres de l'oposició sobre les nostres accions de govern\nComenço a estar una mica tip dels impertinents arguments de l’oposició que diuen que NO hem fet res durant aquesta legislatura. Ah! I que tot el que hem fet és fruit d’allò que van començar la legislatura passada i de l’aportació del Govern de l’Estat. Anem a veure…\nSí que hi ha obres que van projectar-se anys enrere. Faltaria més que no fos així, després d’haver estat governant durant 12 anys seguits. Però això no vol dir que iniciessin aquests projectes. Veureu, una obra o un projecte no només consisteix en tenir la idea, sinó que implica moltes altres coses: trobar el finançament, trobar la ubicació, trobar els recursos… I fins que aquesta idea no es plasma es superen moltes traves administratives que cal treballar-se amb habilitat i ganes de fer. Així hem aconseguit plantar una tercera escola, un nou insititut i molt aviat una llar d’infants. I a on? Doncs allà on més falta feia, a Empuriabrava. Fins ara aquest nucli del nostre municipi no disposava de cap equipament educatiu, i en cosa de tres anys i mig n’existeixen tres. I d’això no se’n diu "herència" precisament, ni tampoc subvenció d’en Zapatero! Això és sacrifici d’aquest govern que presideixo. Tampoc hem d’oblidar els espais habilitats per a cursos per a la gent gran, l’espai Proa i la 3ª planta del Centre de Serveis.\nI si volen en parlarem de Plans ZP… Per idear projectes per a poder executar cal reconèixer les mancances del municipi i saber donar resposta als dèficits. D’aquesta manera l’Ajuntament ha dotat a Empuriabrava d’enllumenat públic en zones on mai (en 45 anys d’història) n’hi havia hagut. Hem arranjat i millorat la xarxa de clavegueram i d'aigües pluvials en zones del centre històric, proporcionant una xarxa més eficaç a l’hora de recollir-les. Hem construït una zona d’aparcaments molt important al Pont Vell per donar resposta a la gran demanda d’estacionament a Castelló. Hem reforçat i substituït l’enllumenat de determinats carrers del Centre històric i d'Empuriabrava. Hem projectat una estació d’autobusos al sector comercial d’Empuriabrava. Hem continuat amb les obres de restauració de l’Ecomuseu-Farinera i el convent de Santa Clara. Hem trobat subvenció pública per a la rehabilitació de la muralla medieval.. Podríem parlar de moltes altres actuacions portades a terme, tant urbanístiques com de caire social, en temes d’habitatge, serveis socials, educació... De res serveix tenir finançament, o en aquest cas aportació econòmica de l’Estat, si després no s’utilitzen raonadament aquests recursos econòmics. De res serveix tenir diners si després te’ls gastes en una font (rotonda de Ca la Sílvia) que ha costat als contribuents més de 110.000 euros, gairebé vint milions de les antigues pessetes…\nSi fos veritat que aquest Ajuntament no ha fet res pels seus veïns, a hores d’ara les arques municipals estarien plenes, i no és exactament així com es troben. Vull recordar als membres de l’oposició que gràcies a la seva nefasta gestió econòmica el consistori està immers en un Pla de sanejament de quatre milions d’euros i això dificulta extraordinàriament la tasca diària de tots els que treballem al servei de la gent de casa nostra.\nPublicat per Salvi Güell a 11:18 5 comentaris:\nL'Agència Catalana de l'Aigua hauria de ser un xic més comprensible. Cal netejar les lleres dels rius.\nEscrit adreçat als lectors del setmanari de l'Empordà. Publicat el dimarts 12 d'octubre de 2010.\nCada vegada els ajuntaments tenim més problemes a l'hora de compaginar el medi ambient amb la vida diària dels nostres ciutadans. Una situació que especialment passa en municipis com el nostre, envoltats a banda i banda per parc natural.\nSovint reclamem a l'Agència Catalana de l'Aigua, la responsable dels nostres rius, que intervingui per netejar els quilòmetres de llera que travessen el terme municipal, per precaució i seguretat de les persones davant de temporals d’aigua com el que precisament estem patint aquests dies. Les negociacions no són gens senzilles, més aviat tot el contrari, molt feixugues. Sembla que, en moltes ocasions, la suposada preservació del medi ambient avantpassa per la seguretat dels milers de ciutadans que resideixen en municipis com el nostre. Si no fos així s’acaptarien més sovint les peticions de neteja i tractament que els ajuntaments reclamem de manera insistent. Ja no val presentar informes amb nombroses fotografies de l’abundància de vegetació a la llera, en aquest cas de la Muga, perquè una reiterada neteja sembla que no els agrada.\nFa un parell d’anys aquest ajuntament va haver d'exigir al Departament de Medi Ambient una intervenció urgent a la Muga degut al perill que suposava l’exagerada vegetació que s’hi acollia, després de diversos anys de no netejar-se. Novament la resposta va ser negativa i com "a favor" excepcional van autoritzar a l'Ajuntament a costejar-se una neteja però sempre sota les indicacions i criteris de l'Agència Catalana de l'Aigua. En definitiva, tot un xic vergonyós.\nMalgrat tot el què us explico sóc conscient que aquesta burocràcia no és entesa pels ciutadans. Per això no em costa res comprendre i defensar als principals afectats per aquestes situacions, els pagesos, que són qui primer reben quan la Muga sobrepassa els seus límits.\nLes administracions hem de prioritzar els nostres pressupostos i mirar de destinar els recursos econòmics de la millor manera, però no tot s’hi val. La precaució i la seguretat de les persones és una prioritat que els Governs competents en matèries com aquesta haurien de tenir molt present. Per això no s’hi val l’excusa de no actuar per falta de previsió dinerària.\nVoldria fer una crida. Només una crida a la sensibilitat de les administracions supramunicipals que són les encarregades d'actuar als nostres rius. Que observin i escoltin les preocupacions d'aquells que ens coneixem l'entorn i només ens limitem a reivindicar pel bé de la ciutadania i del territori.\nPublicat per Salvi Güell a 10:21 1 comentari:\nL'entrevista del Sr. Rodà al setmanari de l'Empordà.\nEl passat dimarts vaig llegir amb atenció l’entrevista que el setmanari de l’Empordà va fer-li al Sr. Rodà. La veritat és que les seves declaracions podrien haver estat un xic més concises. He trobar a faltar més concrecions i em sobren frases sense contingut concret, massa generalistes i ambigües.\nHem de recordar que si el Sr. Rodà hagués volgut, ara mateix seria ell l'alcalde. Tots recordem com van ser els resultats de les últimes eleccions municipals. Hagués canviat la gestió de l'Ajuntament essent ell l'Alcalde? Segurament, però, no sabem si la cosa hagués anat millor o pitjor.\nEl Sr. Rodà diu a l'entrevista:\n“Nosaltres sempre hem col·laborat i en els Plens hem fet una oposició constructiva perquè sabem què és governar”.\nVoldria recordar que la participació de l’oposició en els temes municipals, especialment a la legislatura 2003-2007 va ser pràcticament nul·la, i no pas per culpa d’ERC (llavors a l'oposició), si no perquè l'equip de govern (CiU i PSC) no ens deixaren. Fins i tot no ens van voler a la comissió que va constituir-se per plantejar les directrius del POUM (Hi eren tots menys nosaltres).\nTambé m’agradaria recordar que, especialment al principi, el Sr. Rodà i el Sr. Girón votaven sistemàticament en contra en els plens, degut a la constitució de l’equip de Govern, o sigui, obstaculitzaven l'acció de govern només pel fet que hi havia la Sra. Del Fresno al Govern municipal.\n“Trobarem l’Ajuntament molt més malament del que el vam deixar. Haurem de fer un esforç important per tornar a posar les coses bé i perquè la gent estigui contenta”.\nQue van deixar malament l’Ajuntament, i tant! El resultat de la seva gestió es un Pla de sanejament que encara ara estem patint de 4 milions d’euros. Però dir que s’acabarà aquesta legislatura pitjor, d’això res de res! La conjuntura econòmica no ens afavoreix, però de mica en mica ens anem allunyant de la part alta del rànquing de municipis més endeutats de la província.\nI ja per acabar voldria referir-me a la possible candidatura del Sr. Rodà a l'alcaldia per a les properes eleccions municipals. Benvingut si vostè és l'escollit pel seu partit, però molt em temo que si és així, la postura del PSC el dia següent de les eleccions serà la de pactar amb CiU, com sempre, per tant, voleu dir que val la pena votar PSC? Per què no votar directament CiU?\nPublicat per Salvi Güell a 10:35 2 comentaris:\nLa falta d’ètica d’Empordà Televisió\nNo sé si haureu notat el tuf que desprenen algunes de les darreres notícies d’Empordà TV sobre el nostre municipi.\nAquesta televisió privada rebia de l’Ajuntament de Castelló d’Empúries 4.100 euros al mes per cobrir l’actualitat informativa de la nostra vila. Els acords ja venen dels anys 90, amb uns imports mensuals que s’han anat actualitzant any rere any.\nCom podeu comprendre, i amb els temps que corren, vam entendre des de l’equip de govern que aquesta quantitat de diners era excessiva. Per aquest motiu hem iniciat un concurs per adjudicar (al canal de televisió guanyador) el servei d’informació de l’actualitat castellonina per dos anys amb la difusió de notícies, l’agenda, la cobertura dels alctes, entrevistes, l’hora de l’Alcalde, dels regidors… amb un cost màxim de 2.500 euros al mes.\nEmpordà TV es pot presentar per fer aquest servei, només faltaria. Però la nostra sorpresa ha arribat quan ens han dit (de paraula) que no es volen presentar, ja que ells cobren de l’Ajuntament de Roses aproximadament 60.000 euros l’any i no poden assumir el servei de Castelló d’Empúries a un preu tant inferior. També argumenten que si acceptessin desprès seria Roses qui els voldria pagar menys. En tot cas això forma part de la seva política empresarial i s’ha de respectar.\nPerò la reacció d’aquesta empresa no s’atura aquí. Des de fa uns dies ja ens han confirmat que aplicaran una política informativa respecte a les activitats que organitza l’Ajuntament totalment destructiva , “fotent tanta canya com faci falta“, segons la “periodista“ que cobreix les notícies i el director de la televisió. Per tant, prepareu-vos! Els qui encara us quedin ganes de veure aquesta televisió asistiran a un lamentable espectacle de desqualificacions i noticies tendencioses . De fet, ja han començat.\nÉs evident que l’Ajuntament es defensarà de la manera que cregui més oportuna, només faltaria. El que no pot fer un poble és cedir al xantatge de qualsevol empresa subministradora de serveis que no es pugui sortir-se’n amb la seva. Segons la nova llei de contractació hem de fer un concurs públic per aquest servei i així ho estem fent.\nCrec que calia començar a explicar el que està passant respecte aquest tema, independentment de la informació oficial que properament anirà emetent el nostre Ajuntament.\nPublicat per Salvi Güell a 15:21 7 comentaris:\nResposta a l'escrit sobre la meva persona a la web del Partido Popular de Castelló d'Empúries\nHem veig amb la necessitat i/o obligació de respondre a les crec desafortunades opinions que figuren a la web del PP del nostre municipi.\nCrec que aquestes manifestacions vénen d’alguna persona que desconeix la realitat municipal, per tant excloc els dos regidors d’aquest partit amb els quals no tinc ni he tingut cap problema, ans el contrari, puc dir que en aquesta legislatura l’entesa amb ells ha estat magnífica i del tot correcta.\nEn aquest escrit es critica la gestió econòmica de l’Alcalde. Val a dir que la situació financera del nostre Ajuntament és delicada, no ens hem d’amagar, però ja hem explicat moltes vegades d’on ve, estem immersos en un pla de sanejament que és una herència de l’anterior legislatura. Per què la crítica que es fa a la meva persona no va dirigida a qui realment en té la culpa? És per desconeixement, mala fe o aquest escrit ja està fet pensant en clau electoral per a la propera legislatura?\nTambé es critica la gestió del nostre partit. ERC, a part de l’alcaldia gestiona l’àrea de serveis a les persones i evidentment les prioritats que pot tenir el PP a nivell general no tenen res a veure amb les prioritats que té ERC en aquestes àrees: educació i convivència, benestar social i famílies, treball i ocupació, salut, cultura digital, esports, joventut, cultura, patrimoni històric i biblioteca, fires i mercats culturals, festes, cooperació i solidaritat. Com podeu veure són àrees amb gran contingut social, i crec amb la meva modesta opinió que durant aquests darrers tres anys el municipi de Castelló d’Empúries ha fet un salt qualitatiu important en aquestes matèries.\nEn quant a l’afirmació que es diu que sóc Alcalde gràcies als vots dels dos regidors del PP, he de dir que és cert, tant cert com que també ho sóc gràcies als vots d’ERC, Entesa i la regidora Dolors Del Fresno.\nJa per acabar he de dir que em sento Alcalde de tots els ciutadans de Castelló d’Empúries, sense exclusió de ningú, no només de la gent queva votar ERC, que per cert tampoc sé amb exactitud qui va ser, ja que afortunadament el vot és secret. I com Alcalde que sóc de tothom procuro assistir al màxim d’actes possibles que es fan al nostre municipi, sense poder anar a tots ja que com podeu comprendre amb el gran nombre d’activitats m’és totalment impossible.\nPublicat per Salvi Güell a 15:38 Cap comentari:\nEmpuriabrava a primera línia de l'actualitat televisiva\nSuposo que és per la temporada estiuenca i per la proliferació de programes de televisió de caire similar (el del reporter a peu de carrer i amb micro en mà), però darrerament Empuriabrava està ocupant una quota de pantalla a les televisions d’arreu del món que mai abans havia aconseguit. Els seus canals navegables, les cases de luxe arran de mar, les impressionants embarcacions que hi naveguen, el centre de paracaigudisme, les diferents platges i els seus serveis... per aquests i algun altre motiu més la marina castellonina té cabuda en aquests espais a cavall entre l’entreteniment i la informació, que darrerament abunden substanciosament a les graelles televisives. Com a castelloní això em sembla perfecte, i fins i tot encara m’agradaria que Empuriarbava fos més coneguda i ocupés més minuts a les pantalles de tot el món. Però el que veritablement m’amoïna i fins i tot em sap greu és que s’hagi tardat més de 40 anys en poder veure la singularitat d’Empuriabrava en aquestes pantalles. Sí, més val tard que mai! Els terribles esforços de promoció de tots els equips de govern que ha tingut Castelló d’Empúries i l’impuls del sector privat del municipi en difondre Empuriabrava es veuen ara recompensats en part amb un retard mes que considerable. No puc comprendre com la construcció d’aquesta “Venècia espanyola” com tant els hi agrada dir i que tant sovint sentim que l’anomenen hagi passat tant desapercebuda i com és que ara tots els canals de televisió la difonen com si fos un invent de fa tant sols 40 dies i no 40 anys.\nTelevisió de Catalunya, Televisió Espanyola, Antena 3 TV, Telecinco, la Sexta… gairebé totes les cadenes han parat atenció aquest estiu a Empuriabrava. Doncs ara es tractarà de veure si la col·locació d’aquesta marina en el mapa espanyol ens ajuda a sensibilitzar a l’Administració de l’Estat perquè deixi de tocar la moral a tots els veïns d’aquest municipi amb les (im)pertinents amenaces i problemàtiques que té l’habilitat de generar amb innecessàries mesures com la dels atermenaments dels canals navegables entre d'altres.\nPotser ara que Empuriabrava és una mica més coneguda (per aquesta Espanya que cada cop es distancia més de nosaltres) serà el moment de solucionar els seus problemes, o si més no de donar-los a conèixer, encara que sigui, en un altre tipus de programes de televisió.\nPublicat per Salvi Güell a 13:15 2 comentaris:\nNo estem per tirar coets\nA Castelló d'Empúries ja hem celebrat la nostra Festa Major. Malgrat la precària situació econòmica que travessa aquest Ajuntament hem pogut organitzar una festa prou digne i amb un pressupost adequat als temps que corren. Com ja hem explicat en diverses ocasions la disminució dels ingressos a les nostres arques municipals han provocat una considerable reducció de les despeses en molts de departaments de l'Ajuntament ,i com era de preveure en el de festes també.\nMolts de vosaltres haureu trobat a faltar algun altre dia de ball amb orquestra o el tradicional castell de focs d'artifici que tancava el programa de festa major altres anys. Jo també! Però la responsabilitat d'aquest govern municipal amb els pressupostos i la contenció econòmica ha provocat la decisió de prescindir d'alguns d'aquests actes ja que tal i com es diu en aquests casos, no estem per tirar coets!\nEls costos totals de la nostra Festa haurà rondat al voltant de 30.000 euros. S'ha intentat que hi hagués actes per a tots els públics i crec que ho hem aconseguit. Hem tingut pregó, dues actuacions específiques per a mainada, un bon tasts de vins , una nit jove amb escuma inclosa, 4 sessions de sardanes, ball amb orquetra i amb disco-mòbil , gegants, un gran correfoc amb un petit castell de focs inclòs, un concert de la Orquestra de Cambra de l'Empordà, missa solemne, l'Esbart Dansaire…\nPer diversos motius Castelló d'Empúries té moltes festes i celebracions dins el seu calendari que, en èpoques de bonança econòmica es poden satisfer amb comoditat però que, en moments de precarietat són realment insostenibles. Es tracta d'una reflexió que hauríem de fer plegats per tal de replantejar en un futur la programació de les nostres festes ja que tenim uns serveis i unes necessitats de caire social que per nosaltres son primordials.\nM'agradaria ja per acabar felicitar a la moltíssima gent de Castelló d'Empúries que ha participat i gaudit d'aquesta Festa, i que amb la seva presència han fet que els diferents actes fòssin molt més lluïts.\nPublicat per Salvi Güell a 23:26 Cap comentari:\nNota de premsa en relació al trasllat del projecte del Túnel del Vent\nDarrerament alguns mitjans de comunicació s’han fet resó del trasllat del projecte del Túnel del Vent al municipi de Roses. L’equip de govern de l’Ajuntament de Castelló d’Empúries vol donar a conèixer la seva versió dels fets per tal de desmentir les falses acusacions dels representants de l’oposició.\nCronològicament cal recordar que en data de 18 de febrer de 2008 es va concedir llicència d’obres a l’empresa Skydair Empuriabrava SA per a l’execució del projecte del Túnel del Vent.\nEn data 5 de març de 2008, l’Ajuntament de Castelló d’Empúries va concedir el permís d’activitats a la mateixa empresa. Malgrat la predisposició d’aquest consistori en l’agilització dels processos, cap d’aquestes dues llicències van fer-se efectives per part d’aquesta empresa privada.\nUn dels principals obstacles amb els que es va trobar Skydair Empuriabrava va ser amb l’elevat pressupost que suposava la connexió a la xarxa del subministrament elèctric, que els promotors del projecte no havien previst i que suposava una inversió de dos milions d’euros aproximadament. La bona voluntat de l’Ajuntament de Castelló d’Empúries per a impulsar el túnel es veu reflectit en el paper d’intermediari que va jugar entre la companyia elèctrica i la promotora del projecte, a més d’aconseguir que el Departament d’Universitats, Innovació i Empreses de la Generalitat de Catalunya fes les gestions oportunes amb Fecsa-Endesa per tal de disminuir el pressupost. Degut a aquestes negociacions el consistori castelloní va aconseguir que els dos milions d’euros passessin a ser “només” 700.000 euros. Així doncs, ens trobem davant uns arguments que demostren la insistència amb la qual va actuar aquest ajuntament per a impulsar, al nostre municipi, el Túnel del Vent.\nL’Ajuntament de Castelló d’Empúries va iniciar posteriorment contactes amb altres empreses interessades en construir un projecte d’aquest tipus al nostre terme municipal. A data d’avui existeix una empresa que així ho pretén, al costat mateix de l’aeròdrom d’Empuriabrava. Segons els propis promotors l’interès és tant elevat que ja s’ha iniciat la construcció per poder fer la instal·lació en un futur proper.\nEl consistori castelloní expressa la il·lusió que suposaria l’execució d’aquest nou projecte, un cop l’altre ha decidit traslladar-se, pel que representa a nivell econòmic, esportiu i social per al nostre municipi; a banda de l’idoneitat de construir-lo al costat mateix del centre de paracaigudisme.\nL’Alcalde, Salvi Güell, lamenta les declaracions festes pels dos grups de l’oposició sobre aquest tema que segons diu “venen amb un to totalment destructiu i amb l’única finalitat d’empastifar l’obra d’aquest govern municipal”. El batlle afegeix que “malauradament no hem aconseguit el projecte inicial però hem pogut reconduir la situació amb un altre, potser encara millor”.\nPublicat per Salvi Güell a 23:40 Cap comentari:\nComunicat d'ERC: POSICIONAMENT DAVANT LA SENTÈNCIA DEL TRIBUNAL CONSTITUCIONAL\nEl 30 de setembre de 2005, el Parlament de Catalunya va aprovar, per amplíssima majoria, el projecte de nou Estatut d’Autonomia. Aquell text, expressió unitària dels anhels d’autogovern del nostre poble, va patir severes retallades en el seu tràmit al Congrés dels Diputats de Madrid. Malgrat les retallades, una majoria de ciutadans va votar que sí perquè va entendre que era millor aquell petit avenç que no quedar-nos sense res.\nEn resposta als recursos d’inconstitucionalitat presentats, el passat 28 de juny el Tribunal Constitucional va emetre la sentència sobre l’Estatut, el que ha significat una segona retallada greu i, en conseqüència, un xoc de legitimitats. D’una banda, suposa una col·lisió amb la legitimitat del poble de Catalunya, que ja va expressar a les urnes per referèndum el seu consentiment. D’altra banda, el fet que la sentència l’hagi emès 10 magistrats d’un alt tribunal fortament desprestigiat, evidencia novament aquesta deslegitimació.\nAmb aquesta sentència s’ha alterat el contingut de l’Estatut i, a més a més, i de forma no menys important, s’ha trencat el pacte que significava l’Estatut, entès com una eina de regulació de les relacions entre Catalunya i l’estat espanyol. L’actual conjuntura política mostra, d’aquesta manera, que estem en un final de cicle. El rebuig per part de l’estat espanyol a la voluntat d’entesa per part de Catalunya ens empeny a avançar cap a un estadi on s’exerceixi veritablement el dret a decidir.\nAra més que mai cal actuar amb serenitat però amb la màxima fermesa. Aquesta sentència és un atac a la dignitat i a la llibertat de tots i cadascun dels ciutadans de Catalunya, vinguin d’on vinguin i parlin la llengua que parlin. Ens cal, doncs, una resposta democràtica, unitària i coherent amb els valors que ens han mantingut vius com a país al llarg de la història.\nPer tots aquests motius, el Grup Municipal d’Esquerra proposa l’adopció dels següents ACORDS:\n1. Mostrar el nostre rebuig a la sentència emesa pel Tribunal Constitucional sobre l’Estatut de Catalunya, i manifestar que ERC només acata la voluntat que emana de la ciutadania en relació a aquesta qüestió.\n2. Constatar que aquesta sentència posa punt i final al pacte existent fins el moment entre Catalunya i Espanya, ja que a través de la sentència s’ha modificat la voluntat del poble de Catalunya expressada a través del seu Parlament i posteriorment ratificada per referèndum, tot anul·lant així el reconeixement de la sobirania del poble català, donant per tancada la via autonomista i obrint un nou procés emmarcat en el dret a decidir.\n3. Manifestar el nostre suport a la convocatòria de la manifestació unitària convocada per Òmnium Cultural amb el lema “Som una nació. Nosaltres decidim” que se celebrarà el proper 10 de juliol a Barcelona i fer una crida a la ciutadania a sumar-se a la mobilització.\nPublicat per Salvi Güell a 20:08 2 comentaris:\nComença el futur!\nFa molt poc 32 nois i noies han acabat el darrer curs de batxillerat al nostre municipi. Alguns d'ells continuaran estudiant i d'altres optaran per endinsar-se en el món professional. Sigui quin sigui el camí que segueixin cal engrescar-los i encoratjar-los a seguir endavant i sobretot a aconseguir els seus ideals. És necessari reconèixer l'esforç que han desenvolupat al llarg de tots aquests anys i agrair la constància de pares i mares i especialment de professors i professores.\nPer aquest motiu des de l'any 2007 el Govern municipal que presideixo reconeix anualment aquest mèrit, del qual com a Alcalde em sento profundament orgullós. Aquests nois i noies han finalitzat els seus estudis a l'institut de secundària del nostre municipi i això equival a una feina ben feta i un mèrit que els enfortirà de cares a afrontar el seu futur.\nPer a aquest Govern l'educació és una prioritat i així ha de ser-ho per a tothom. En temps de crisi hem de mirar que els pressupostos destinats a aquesta fi no minvin, fet difícil, però que hem d’intentar que sigui possible.\nCrec que podem estar contents del nivell que assoleixen els alumnes que acaben batxillerat a Castelló d'Empúries, almenys així ho demostra el percentatge d'alumnes que aproven la selectivitat (durant els darrers 11 anys pràcticament el 100 % ).\nNo tots els alumnes segueixen el camí de fer el batxillerat a Castelló, per tant també hem d'estar satisfets dels alumnes que han optat per altres vies i que també assoleixen amb èxit les seves fites.\nAquest nivell d'èxit no seria possible sense disposar una bona xarxa educativa al nostre municipi, començant per la Llar d'Infants, passant pels tres centres d'educació primària, l'IES, el SES, l'Escola Municipal de Música i els cursos de l’oferta formativa que organitza l'Ajuntament.\nDilluns, al lliurament de diplomes van ser presents alumnes, els seus familiars, professors i polítics i varem passar una bona vetllada digna d'un bon final de curs.\nEnhorabona i per molts anys a tots!\nPublicat per Salvi Güell a 11:13 Cap comentari:\nJoan Augé i UDEM, benvinguts!\nAvui a la premsa hem tingut l’oportunitat de conèixer el nou partit polític que, segons sembla, es presentarà a les properes eleccions municipals. Des d’aquí la meva més sincera benvinguda a l’escenari polític d’aquest municipi. En un país com aquest la representativitat social que simbolitza un partit enriqueix la democràcia i potència la convivència entre les persones, per tant aquesta és una bona notícia per a tots.\nReconec que l’aparició del grup de Joan Augé podrà captar l’atenció, especialment, d’aquells veïns de la marina que per circumstàncies diverses es decantin per aquesta nova opció, però compte, no utilitzem (si us plau) la confrontació entre els nuclis com a eines de joc per obtenir rèdit electoral. Això podria ser molt perjudicial per a tothom.\nHem de concebre aquest municipi tal i com és, socialment molt ben avingut. Hem de creure amb aquesta “ciutat” i amb les seves persones que entrellacen les seves vides a remolc del centre històric i d’Empuriabrava. Hem d’apostar i creure en l’esperit fraternal que comparteixen els nens de les nostres escoles i que estimen tot allò que avui dia és el seu municipi. Aquí ningú és el protagonista, i ni molt menys l’antagonista. I per molt que algú intenti promoure un sentiment d’enfrontament entre el Centre Històric i Empuriabrava s'equivoca, d’això n’estem molt convençuts. Si tothom entén això, anem pel bon camí .\nAmb el que no estic d'acord és amb les declaracions fetes pel Sr. Joan Augé al Setmanari Empordà on diu: "Volem liquidar la prepotència dels que ens governen i defensar Empuriabrava vers els antagonismes amb el poble de Castelló". Aquest govern que actualment dirigeix l'Ajuntament ha mirat de tractar a tothom per igual, sense tenir en compte la seva procedència, el color de la seva pell, la llengua que parlen o el seu status econòmic. Potser el Sr. Joan Augé no estava acostumat i ha vist que l’status que tenia amb l'anterior equip de govern ara ha canviat i ara se’l tracta com a qualsevol altra persona. El Sr. Augé també diu que els regidors només haurien d'estar a l'Ajuntament dues legislatures. En part hi estic d'acord, ara només falta que el Sr. Augé digui amb qui NO està disposat a governar si el seu partit surt amb representació a l'Ajuntament, ja que hi ha politics que ja fa molts anys que hi són!\nPublicat per Salvi Güell a 10:14 3 comentaris:\nCiU ha engegat la maquinària de la demagògia i està funcionant a ple rendiment. Sembla que qualsevol actuació que fa el Govern municipal es converteix en un argument que va en contra dels interessos del conjunt dels castellonins. La darrera perla amb la que ens han obsequiat és amb l'alarmisme (totalment innecessari) sobre la presumpta utilització dels diners dels contribuents del clavegueram per a pagar les nòmines dels treballadors municipals.\nCiU a través de la seva pàgina web i la xarxa social del Facebook escampen a tort i dret que es tracta d'una irregularitat molt greu ja que, segons diuen, els fons econòmics que tenen com a objecte pagar unes obres no poden destinar-se a una altra causa. Els dirigents locals de CiU sembla que ignorin un aspecte que m'agradaria molt recordar: el principi de "caixa única" que hi ha a l'administració pública, que ells mateixos van utilitzar durant 12 anys, amb contribucions especials de la primera i segona fase del clavegueram.\nS'ha de dir també que els ajuntaments estem passant per moments difícils, fruit de la recessió econòmica, de la davallada d'ingressos i del mal finançament dels ajuntaments. Això s'ha complicat al nostre municipi amb el pla de sanejament de quatre milions d'euros que, entre altres “perles”, vam haver d'afrontar tant bon punt vam arribar al govern de Castelló, herència que ens varen deixar els anteriors governants (CIU i PSC).\nVal a dir que al facebook hi ha una regidora de CiU que està escampant mentides amb l'ànim d'enfrontar la gent d'Empuriabrava amb la resta del municipi. Es tracta d’una regidora que va despilfarrar el diner de tots els castellonins amb rebuts telefònics de 800 euros mensuals en concepte de connexions d'internet i missatges de tarificació especial. Quina vergonya!!! Aquest tipus de gent són els que ens critiquen la nostra gestió econòmica? Si en temps de "vaques grasses" haguessin estalviat ara el nostre ajuntament viuria una situació econòmica més favorable.\nProu de demagògia perquè només ells són els culpables que avui Castelló d'Empúries sigui un dels municipis més endeutats de tot l'Estat. Uns "honors" que uns dirigents amb seny mai haguessin permès.\nSr. Sanllehí, ¿quan vostè governava no era una "irregularitat molt greu" fer contractacions sense consignació pressupostària? Li sona la quantitat de 1.274.000 euros en factures sense comptabilitzar? ¿I permetre que l'empresa municipal de serveis, Castelló 2000, arribés a una situació que la posés al límit de la seva fallida econòmica? Des de 1995 i fins l'any 2007 s'han fet de molt grosses que potser caldrà començar a explicar als nostres ciutadans... I adverteixo que això no serà demagògia sinó arguments reals i documentats.\nNo vulgui espantar als nostres conciutadans amb amenaces del tipus que recorreran, des de CiU, a la via judicial, més que res perquè qui està acusat de presumpta prevaricació per una jutgessa es l’exalcalde Sanllehí i un exalt càrrec del govern de la legislatura anterior.\nPublicat per Salvi Güell a 12:48 Cap comentari:\nSembla ser que comença la precampanya\nGràcies a la professionalitat de la revista CRAE hem conegut la notícia que el cap de l’oposició, el desaparegut de la vida pública Xavier Sanllehí, tornarà a presentar-se a les properes eleccions municipals per (segons dóna a entendre) “retornar l’ordre” a aquest municipi. Malgrat que deixa clar que és amb CiU cal recordar que el Sr. Sanllehí canvia de partit de manera periòdica i potser ja toca canviar. De fet, hem de recordar, que no va aparèixer a la fotografia que Artur Mas va fer-se recentment a Figueres amb els “barons” de Convergència de la comarca. Allà trobàvem els principals representants del partit i el cap de llista de Castelló d’Empúries (el tercer municipi de l’Alt Empordà) no hi era, o si més no, no se’l va veure... Esperem que properament (i si pot ser abans de les properes eleccions al Parlament de Catalunya) sapiguem (del cert) tots els castellonins amb quina formació es presentarà com a alcaldable.\nCal dir que des d’Esquerra sí tenim clar qui serà el candidat a les properes eleccions municipals, seré jo mateix; encapçalant per tercera i darrera vegada la llista que estem preparant pel mes de maig de l’any vinent. En aquest cas ja compto amb el suport de la Secció Local d’Esquerra a Castelló d’Empúries i amb el vist-i-plau de la Federació Comarcal d’Esquerra a la nostra comarca.\nAprofito l’avinentesa per fer alguna consideració a les respostes que fa el Sr. Sanllehí a l’entrevista d’aquesta revista. NO és cert que l’aliança que vam fer l’any 2007 fos en contra del PSC. El Sr. Rodà sap perfectament que la mateixa nit de les eleccions se li va oferir una alcaldia que ell mateix va declinar. En canvi sí que és cert que va ser una aliança, entre altres coses, contra el Sr. Sanllehí i la seva manera de governar. Un govern que ha portat a aquest Ajuntament a tenir un pla de sanejament de quatre milions d’euros, una empresa municipal de serveis al llindar de la fallida econòmica i algunes accions realitzades a l’anterior mandat de dubtosa legalitat que estan essent investigades per les autoritats competents.\nEn referència a l’acció de govern, voldria assenyalar que les grans obres i equipaments dels municipis normalment es plantegen en una legislatura i s’acaben inaugurant a la següent. És un fet habitual a molts ajuntaments i el nostre no és cap excepció. Ara estem acabant projectes de l’anterior mandat i, a la propera legislatura s’acabaran altres projectes que ara s’estan iniciant...\nPublicat per Salvi Güell a 14:28 3 comentaris:\nL'ensurt de la Magda, les amenaces i les noves tecnologies...\nFa molts anys existia un diari que, si no recordo malament, es deia “El Caso”. En ell podies trobar coses morboses i terribles, n’era ple. Avui dia no cal recórrer a aquest tipus de premsa, ens les trobem a cada cantonada. No cal anar més lluny, ahir coneixíem la inesperada i terrible agressió que patia l’alcaldessa de Roses, la Magda. L’espant que això deu deixar al cos, ha de ser inimaginable. Segur que és com una pel·lícula que li passa a algú altre i que no creus que et pugui arribar a passar mai a tu.\nAprofito per transmetre a la Magda Casamitjana molts ànims i oferir-li tot el meu suport i sensibilitat.\nLes persones que com jo, que creiem en el respecte mutu i sobretot en el respecte a la integritat física, no ens entra al cap que puguin passar situacions d’aquestes, i ja veus! Són coses que passen.\nSalvant les distàncies també ho podem veure als diferents blocs i facebooks i tota aquesta nova tecnologia que posa a l’abast de qualsevol persona la possibilitat, si més no, d’insultar, d’escalfar els ànims i a sobre dins el més flagrant anonimat. Es posen qualsevol nick, entren dins un paper de teatre i es creuen líders d’opinió i messies del poble.\nLes persones que treballem als ajuntaments, som possiblement persones molt il·luses amb ideals i idees que volem seguir. Amb un esperit de servei i de treball perquè el nostre poble avanci i ho faci de la millor manera possible. No ens hi dediquem pas per tocar els nassos a ningú ni per fer que les coses de tothom vagin malament, sinó tot el contrari. Però ja veiem com ens podem posar en perill si no fem cas als “qué hay de lo mío, senyor alcalde?”. Haurem de suportar una societat cada vegada més agressiva i anònima?. Una societat que es veu amb la llicència de dir des de l’anonimat verdaderes barbaritats i acusacions?\nLa meva pregunta és: podrem tirar endavant sense sortir-ne ferits física, personal o anímicament?\nLa taula està servida! Espero les vostres respostes i opinions.\nPublicat per Salvi Güell a 10:58 2 comentaris:\n1.260 gràcies per la vostra participació\nCertament han passat ja uns dies des de la celebració del referèndum sobre la independència de Catalunya. Des d'una visió amb certa distancia pel pas dels dies es pot fer una reflexió serena i observar els resultats obtinguts el 25 d'abril a Castelló d'Empúries.\nEn percentatges (no ens enganyarem) reconeixeré que un 12,44% de participació no és una dada que hagués desitjat pel nostre municipi, però en nombres absoluts sí que em satisfà saber que 1.260 castellonins s'han pronunciat si volen o no la independència de Catalunya. I més especialment que 1.133 ho han fet afirmativament. És sense cap dubte una molt bona lectura ja que hi ha més d'un miler de persones que diuen obertament que volen que el seu país sigui sobirà, que no estigui lligat de mans i mànigues, que pugui decidir el seu futur i que ningú vulneri la seva identitat i llibertat.\nNo obstant, si continuem analitzant les dades, i si les extrapolem al cens "oficial" d'unes eleccions "normals" (les que organitza la Junta electoral central) el percentatge de participació hagués estat de més del 23 %. Una xifra que ja comença a fer patxoca, sobretot tenint en compte que aquest referèndum no ha comptat amb el suport institucional (només el d'alguns ajuntaments com el nostre) ni recolzament mediàtic ja que quasi cap publicació ni mitjà televisiu n'ha fet la publicitat necessària.\nEstem al davant d'uns resultats que hem aconseguit gràcies a la feina i l'esforç dels integrants de la plataforma Castelló Decideix. Ells han fet possible, amb els actes i accions que han organitzat durant els darrers mesos, una tasca que cal reconèixer públicament i agrair-la amb molta sinceritat.\nVoldria ara fer un esment a l'actitud dels partits polítics locals alhora d'enfocar aquesta consulta popular. Hi ha partits que des del primer dia s'han posicionat a un o a l'altre costat i en cap cas han entorpit el desenvolupament de les activitats organitzades per a la promoció i difusió de la consulta. Des d'Esquerra vam recolzar des del primer dia el referèndum, mentre que d'altres, com el PP, ja van deixar clara la seva posició. D'altres, en canvi, aparentment molt catalanistes, han fugit d'estudi en més d'una ocasió i han entorpit alguna que altra activitat. És el cas de CiU i el PSC que amb un argument poc treballat i desafortunat van declinar a última hora la seva participació en una interessant taula rodona. Fins i tot el Partit Popular va acceptar participar (independentment de la seva ideologia) en aquest acte organitzat des de Castelló Decideix.\nEn quant als regidors del nostre Ajuntament que han format part de Castelló Decideix o han recolzat les seves accions assistint als actes o ajudant d'alguna manera en la seva organització, estic contentíssim del paper fet pel nostre partit ERC. Crec que si tots els partits haguessin posat els seus regidors a disposició de l'organització potser els resultats haguessin millorat.\nEl paper del PSC (Partit dels Socialistes de Catalunya) ha estat el de seguir les instruccions de la seva cúpula i ignorar aquest referèndum. Que no ens vinguin després dient que son regidors catalanistes!\nEl paper de CiU ha estat el de sempre. Donar suport teòric a iniciatives d'aquest tipus però en el moment d'arremangar-se i de treballar pel país d'una manera decidida els seus càrrecs electes s'han quedat a casa sense aparèixer durant tot el procés. Fins el dia d'anar a votar, això sí, algun d'ells davant les càmeres de televisió (Empordà TV, és clar). Només cal veure la pressa que va tenir la reportera d'aquesta televisió en agafar la càmera quan va veure que anava a votar el cap de llista d'aquesta coalició.\nI ja per acabar felicito als simpatitzants i militants d'ERC per la feina feta dins Castelló Decideix i el suport que han donat a aquesta iniciativa popular.\nGràcies a tothom! A tot aquells que han votat i als que han treballat per fer-ho possible.\nPublicat per Salvi Güell a 23:27 4 comentaris:\nEls serveis mínims de l’oposició\nDes de l’inici d’aquesta legislatura la presència dels regidors que formen l’oposició ha estat mínima en els actes que s’organitzen a casa nostra. Des de l’any 2007 els vuit edils de CiU i el PSC s’han “amagat” de la vida pública i social del nostre municipi i amb prou feines els hem vist donant suport als actes oficials i, pitjor encara, als actes que organitzen les nostres entitats.\nPodríem dir que no els hem vist mai en ple, ni tant sols a les visites que els Consellers de la Generalitat ens han fet al llarg d’aquests tres anys. Fins aquí la conducta es pot arribar a comprendre, mai a compartir, però es poden entendre les rancúnies. Però no assistir a les inauguracions d’aquells equipaments que ells mateixos han iniciat és més aviat il·lògic. Això és el que va passar durant la inauguració de l’edifici de serveis d’Empuriabrava. Un projecte iniciat l’any 2006 durant la darrera legislatura del Sr. Sanllehí i el Sr. Rodà, quan els actuals regidors Joan Serra, Assumpció Brossa, Elena Iglesias, Josep Rodà i Rafael Girón tenien funcions de govern.\nQui hi havia a la inauguració? En Josep Rodà i l’Assumpció Brossa, els serveis mínims d’una oposició que mai acompanya al seu poble. Són precisament els mateixos regidors que van assistir a l’Homenatge a la Vellesa, una festa dedicada als nostres avis i on cal mostrar l’afecte i la nostra gratitud.\nQuan una persona es presenta en política ha de ser conseqüent amb el que li depararà el futur. Sembla estrany que a aquests veterans regidors algú els hagi de recordar que en política no només s’hi val guanyar, sino que també cal complir amb el poble quan ets a l’oposició, sigui dia feiner o festiu.\nPublicat per Salvi Güell a 11:33 Cap comentari:\nUna reflexió per a moments econòmics complicats\nEns trobem en un moment de conjuntura econòmica molt i molt delicada. L’Ajuntament de Castelló d’Empúries es troba immers en un pla de sanejament sever i emmarcat en un context de crisi econòmica més que evident. Tot plegat ocasiona malaurats problemes a l’hora de fer pagaments a proveïdors i molts inconvenients en el moment de fer qualsevol tipus d’operació financera. Una conjuntura en la que no ens sentim gens còmodes. Per això voldria demanar paciència i desitjar que aviat aquesta situació torni a la normalitat el més aviat possible pel bé de tots.\nEn mig d’aquest “percal” resulta fins i tot insultant que encara hagi gent que vulgui aconseguir fins a l’últim cèntim per tal d’enriquir-se econòmica i egoístament el màxim possible. Em refereixo a la darrera de les demandes interposades per l’exgerent a aquest Ajuntament, al qual li reclamava els 1.528 euros mensuals que el Govern d’Unitat li va retirar un cop va abandonar les seves funcions de gerent. Afortunadament el Jutjat Contenciós Administratiu número 2 de Girona va desestimar la petició del demandant i fins i tot reconeix alguna que altra irregularitat pròpia d’una presumpta prevaricació per la seva part i la de l’exalcalde.\nEls pleits provoquen una sèrie de despeses a l' Ajuntament molt costoses que sempre acaba pagant el poble. Des de l’any 2007, l’exgerent ha portat al consistori a cinc judicis diferents. Afortunadament i pel bé de la ciutadania n'ha perdut quatre i en algun d’ells ha hagut d’assumir les costes.\nCal demanar responsabilitat i humilitat sobretot en aquests temps que corren, una època on tots cal que contribuïm a la sostenibilitat econòmica per tal d’ensortir-nos mica en mica d’una conjuntura tant difícil.\nPublicat per Salvi Güell a 12:29 Cap comentari:\nEl PLA, el Pla Local d'Acollida\nCastelló d’Empúries és un d’aquells municipis catalans en el qual és fàcil trobar, avui, veïns i veïnes de procedència nacional molt diversa, concretament de 73 països diferents. Parlen moltes llengües, practiquen cultes religiosos i provenen de tradicions i valors culturals diferents dels de la societat receptora.\nEl percentatge d’immigració del conjunt del nostre municipi és del 50,79%, quasi bé, un dels més alts del país. Els nostres veïns i veïnes es distribueixen geogràficament en dos nuclis ben diferenciats: el Centre històric i la marina d’Empuriabrava. De les 12.226 persones totals empadronades, segons el padró municipal de 31/12/09, el major pes poblacional el trobem a la marina d’Empuriabrava amb 8.658 persones; i al Centre històric hi resideixen 3.568.\nPer nombre i de forma descendent, les 10 nacionalitats de procedència amb més pes són: Marroc –de forma destacada–, França, Alemanya, Romania, Rússia, Regne Unit, Itàlia, Bèlgica, Argentina i Polònia. La població d’origen estranger doncs, la configuren una quantitat similar d’habitants provinents tant de països de la Unió Europea (comunitaris) com de la resta de continents (no-comunitaris): d’Àfrica, d’Amèrica llatina, d’Amèrica del nord, d’Àsia i d’Oceania.\nMés enllà de les dades estadístiques tan singulars de les que disposa Castelló d’Empúries, en qualitat d’Alcalde d’aquest municipi puc constatar que en els últims anys hem viscut un accelerat procés de transformació i canvis socials. Davant d’aquesta nova realitat hem hagut d’establir polítiques actives a favor de la convivència i la cohesió socials. D’aquí que ens hem trobat amb la necessitat de dissenyar un propi Pla Local d’Acollida (PLA), fonamentat en la idea que l’arribada d’aquests nous ciutadans és un dels moments clau, tant per a les persones que vénen com per a la població que els acull. És per aquest motiu que hem considerat fonamental poder disposar d’un PLA com aquest que faciliti la informació i el coneixement sobre el municipi i el país on han decidit residir aquestes persones nouvingudes. Aquest PLA és una eina que ens serveix per promoure un municipi més cohesionat, més participatiu i més respectuós amb la diversitat cultural i social.\nL’objectiu és clar: volem que aquest col·lectiu pugui desenvolupar-se autònomament el més ràpidament possible en la societat que els rep. Així, la millora de les seves condicions de vida facilita els processos d’integració social i, per tant, disminueix el risc de possibles conflictes derivats, entre altres factors, per situacions de marginalitat o exclusió.\nAixí doncs, des de l’Ajuntament de Castelló d’Empúries intentem donar resposta real a les necessitats que presenta el fenomen de la immigració. Treballem amb els col·lectius de persones nouvingudes d’una forma transversal, però en especial des de l’Àrea de Serveis a les Persones, i en concret des dels Departaments d’Educació i Convivència i el de Benestar Social i Famílies. Des d’aquests dos Departaments municipals és des d’on s’elabora el Pla Local d’Acollida de Castelló d’Empúries (PLA), però també es treballa colze a colze amb altres Departaments de la casa com ara, el de Joventut, el d’Esports, el de Participació, el d’Habitatge i/o el d’Urbanisme.\nPublicat per Salvi Güell a 14:50 Cap comentari:\nFins aquí hem arribat! Només ens faltava llegir les declaracions oportunistes dels representants de CiU on ens insten a actuar econòmicament a favor dels desafortunats haitians, per una banda amb aportacions personals i per una altra a nivell institucional, segons es recull al Diari de Girona del passat diumenge.\nTrobo molt agosarat, desafortunat i molt més que oportunista que CiU busqui desprestigiar la imatge solidària d’aquest equip de govern amb desafiaments com els que es recullen a l’article del diari, aprofitant la catàstrofe humanitària que acaben de patir a Haití. Els suggeriments, les recomanacions, les peticions sempre són molt ben rebudes per aquest equip de govern, sobretot quan es tracta de situacions d’aquest tipus. Però el que no es pot consentir és que CiU exigeixi una resposta a nivell particular dels integrants de la resta de la Corporació, a través d’un mitjà de comunicació i fent aquest desafortunat oportunisme amb el qual, personalment crec que, els ha fallat el màrqueting.\nDe fet trobo molt lloable el seu gest, molt humà.... però ha fallat la forma! Potser cal treballar en silenci i fer les coses de manera altruista i sense esperar sortir al diari per a donar a entendre que el govern municipal té poca sensibilitat respecte aquests assumptes.\nBé, independentment de tot aquest circ, vull explicar les actuacions que està portant a terme aquest consistori pel bé de la població de Haití. En primer lloc l’Ajuntament de Castelló d’Empúries ha buscat dins el seu padró algun haitià per a proporcionar algun tipus d’ajuda més directa. També es contactarà amb els centres d’ensenyament del municipi per a conscienciar a alumnes i pares respecte aquesta catàstrofe humana i les millors vies per a col·laborar econòmicament. I finalment es destinarà una ajuda econòmica de la partida de projectes de cooperació al desenvolupament, valorada en 2.000 euros.\nDes del consistori també ens hem volgut posar en contacte amb la coordinadora d’ONG’s de les comarques gironines per tal d’aconseguir el millor assessorament.\nA hores d’ara estem treballant bé, en silenci i rigorisitat, sense fer d’aquesta situació un espectacle mediàtic i electoral. No hauria estat més ètic que l’oposició hagués concertat entrevista amb l’Alcalde, evitar-nos demagògia i consensuar una línia d’actuació única? Això pel que veiem no els interessa...\nSenyors, una cosa són les paneres de Nadal i una altra sismes de set graus...\nPublicat per Salvi Güell a 16:22 Cap comentari:\nFormació continuada per frenar l’atur\nEl passat 24 de desembre el Ple va aprovar els pressupostos municipals d’aquest Ajuntament per al present exercici, el 2010. Amb un total de 20.303.000 euros el consistori castelloní afrontarà totes les despeses i, el més important, les inversions que s’executaran durant els propers mesos. Hem fet veritables malabarismes per aconseguir uns números que s’ajustin a la política de contenció econòmica iniciada l’any 2007, una filosofia necessària en temps de crisis com aquest i sobretot tenint en compte el pla de sanejament.\nAra toca estrènyer una mica més el cinturó i ser responsable amb els temps que toquen. Precisament el pressupost municipal està pensat així i la partida de serveis socials pren importància. Tenim clar que la millor política per a dur a terme una bona atenció a les persones és centrant-nos en la formació dels castellonins en situació d’atur. Apostem clarament en aquest procés formatiu d’ensenyament continuat en tasques d’hosteleria i treballs familiars per a la atenció dels més grans.\nRecentment hem conegut una dada que ens amoïna i posa de manifest la importància dels serveis socials que us comentava: el nombre d’aturats a Castelló d’Empúries ha augmentat dels 722 del 2008 als 926 comptabilitzats el 2009, un efecte que es produeix per igual a 185 dels 221 municipis de la demarcació gironina. Sabem que això no depèn de nosaltres, però volem contribuir per poc que sigui a aconseguir un alt grau de prosperitat i benestar per a tots els nostres veïns.\nPublicat per Salvi Güell a 14:58 Cap comentari:\nTornada al cole amb problemes\nDivendres passat, 8 de gener, va ser un dia nefast per a la tornada al “cole” dels nostres alumnes, més que res perquè aquests no van poder gaudir del famós servei de transport escolar. Malgrat que les condicions a les carreteres eren normals Protecció Civil va recomanar no oferir el servei a diverses zones de Catalunya, entre les quals s’hi trobava l’Alt Empordà.\nEra responsabilitat del Consell Comarcal, que és qui gestiona aquest servei, informar als usuaris, escoles i Ajuntament que el divendres no hi hauria transport escolar. Aquesta omissió va provocar greus enrenous a les famílies afectades, ja que alguns infants i joves no van poder anar a escola, amb l'agreujant de les baixes temperatures que es registraven al carrer i que van haver de patir la mainada durant llargs minuts d’espera innecessària.\nL’Ajuntament de Castelló d’Empúries, en conèixer l’incident va contactar amb el Consell Comarcal per esbrinar què passava. Després de conèixer la situació va mobilitzar la policia local per recórrer les parades i atendre aquella mainada que encara restés esperant l’autocar. En aquells moments ja molts usuaris es van haver buscat la vida i d’altres ja havien marxat a casa.\nAvui dilluns hem parlat amb la Presidenta del Consell Comarcal i la Consol Cantenys s’ha compromès a enviar una carta de disculpes a les diferents AMPAS dels centres educatius afectats, així com també a l’Ajuntament com a representant de tot el municipi.\nAquesta és una situació que no havia d’haver passat i esperem que no es torni a produir. El Consell s’ha compromès a establir un protocol d’actuació per a situacions d’emergència que desitgem que funcioni quan calgui. Per la nostra part, posarem tots els mitjans perquè sigui així.\nAquest passat divendres les escoles van funcionar amb un percentatge baix d’assistència a classe, bàsicament degut al problema del transport, a la fred i a la coincidència que era el primer dia de “cole” després de les festes nadalenques.\nVoldria remarcar que el transport urbà que depèn de l’Ajuntament de Castelló d’Empúries i que ofereix el servei al SES d’Empuriabrava va funcionar amb total normalitat.\nPublicat per Salvi Güell a 15:43 Cap comentari:\nResposta als membres de l'oposició sobre les nostr...\nL'Agència Catalana de l'Aigua hauria de ser un xic...\nResposta a l'escrit sobre la meva persona a la web...\nEmpuriabrava a primera línia de l'actualitat telev...\nNota de premsa en relació al trasllat del projecte...\nComunicat d'ERC: POSICIONAMENT DAVANT LA SENTÈNCI...\nL'ensurt de la Magda, les amenaces i les noves tec...


Més enllà de netejar boscos, fer tallafocs i tot allò que afecta a un parc com el de la Serralada Litoral, ningú m'ha explicat que es vol fer realment amb una inversió força considerable.\nParís és diferent, ens estimula, representa una fita per tots nosaltres. Insisteixo, no obstant, que el nostre nord natural hauria de ser Itàlia: país imaginatiu, creador i anarquitzant però que no ens acaba de fer el pes, possiblement perquè ens hi semblem molt.\nSi es vol que aquest tros sigui una vinya, ¿no es podia esperar que la casa estigues enllestida i que es posessin en marxa les activitats previstes amb les persones que les han de realitzar? Perquè podria succeir que tot aquest magnífic projecte tirat endavant pel consistori Trias, no entres dins de les prioritats del consistori Colau, o que per les raons que fossin, quedes aturat i ens trobéssim sense arbres i sense vinya.\nDimarts, 22.9.2015. 02:00 h\nEstic c.... de por\n— El president de Telefónica adverteix dels efectes súper negatius de la independència.\n— Haló... és aquí la competència?\n— Luís Maria Linde, governador del Banc d'Espanya adverteix del risc de "corralito" si Catalunya s'independitza.\n— Tranquil, no el tancarem en un corral encara que sigui petitó.\n— Els secretaris general de CCOO i UGT de l'Estat rebutgen la independència per evitar el xoc de trens.\n— No s'amoïnin, abans hi haurà una avaria.\n2932 lectures Un comentari


Un senglar ferit es cola a les urgències de la Mútua Terrassa | Catalunya | EL PAÍS Catalunya\nUn senglar ferit es cola a les urgències de la Mútua Terrassa\nL'animal formava part d'una investigació de la UAB que pretén regular la reproducció de l'espècie\n#terrassa vídeo del Senglar que ha estat atropellat avui al centre i que finalment ha mort. pic.twitter.com/y44ijMbJaN\n— No hi ha pa. (@NoMesXoris) 5 de junio de 2017\nUn senglar s'ha colat a la rampa d'entrada i sortida de les ambulàncies de l'Hospital Universitari de la Mútua Terrassa. La Policia Municipal ha informat en un comunicat que aquest dilluns, al voltant de les 16.30 hores, va rebre diverses trucades que denunciaven haver vist l'animal "ferit i corrents descontrolat" per la zona nord i el centre de la ciutat.\nEl personal mèdic de Mútua Terrassa va localitzar el senglar a l'entrada i sortida dels vehicles d'urgències. Membres del centre sanitari van decidir subministrar sedants a l'animal, que estava "agonitzant" i va acabar morint.\nEl senglar portava un dispositiu d'acreditació que indicava que formava part de l'estudi de fertilitat de la Universitat Autònoma de Barcelona (UAB). L'estudi de fertilitat va posar-se en marxa fa poques setmanes, i pretén controlar la població d'aquests animals rebaixant el seu desig sexual. Un responsable del projecte es va encarregar de recollir l'exemplar mort, conjuntament amb el cos policial.


maridatge a 4 bandes a jean leon : vi, art, literatura i música millors celler catalans / el celler de torrelavit organitza aquest esdeveniment en la inauguració de “villa capri”\nmaridatge a 4 bandes a jean leon : vi, art, literatura i música\nmillors celler catalans / el celler de torrelavit organitza aquest esdeveniment en la inauguració de “villa capri”\nMaridatge a 4 bandes al Château Leon\nMaridatge a 4 bandes al Celler Jean Leon\nCeller Jean Leon, l’Alt Penedès - 5 d’abril de 2019 >>\nVi, art, literatura i música s’uniran el proper divendres, 5 d’abril, a les 19:00 hores, al celler de Torrelavit, en la inauguració de l’exposició “Villa Capri” de Narcís Gironell, artista referent del popart a Catalunya d’àmplia i reconeguda trajectòria.\nMaridatge a 4 bandes al\nMaridatge a 4 bandes en la inauguració de l’exposició\n“Villa Capri” de Narcís Gironell el proper 5 d’abril\nal Celler Jean Leon\nVi, art, literatura i música s’uniran el proper divendres, 5 d’abril, a les 19:00 hores, al celler de Torrelavit, en la inauguració de l’exposició “Villa Capri” de Narcís Gironell, artista referent del popart a Catalunya d’àmplia i reconeguda trajectòria. La mostra, que es podrà visitar durant tot el mes d’abril, gira entorn a l’època en què Jean Leon va viure als Estats Units i està integrada per 19 obres que s’inspiren en el pop, la iconografia publicitària, l’imaginari cinematogràfic i la cultura urbana.\nA partir de les 19.00h s’obriran les portes del celler per acollir un acte amb 4 protagonistes: l’artista Narcís Gironell, que parlarà de la seva creació artística; l’enòloga i directora de Jean Leon Mireia Torres, que oferirà un tast dels vins de finca del celler penedesenc; l’escriptor de ‘La força d’un destí’ Martí Gironell, novel·la inspirada en la vida de Jean Leon, i el saxofonista Pep Poblet, que amenitzarà la vetllada.\nUn maridatge a 4 bandes que portarà els assistents a fer un recorregut per la història de Jean Leon a través dels seus vins, l’art i la literatura.\nUn cop acabada la presentació, els assistents gaudiran d’un piscolabis maridat amb els vins Jean Leon en un entorn inigualable on l’art, la literatura, i la música convergiran fins a les 21.30h. A més, es podrà adquirir la novel·la ‘La força d’un Destí’ firmada per l’autor.\nL’entrada té un cost de 10€ i és necessari fer reserva prèvia al telèfon 93 817 76 90 o al correu electrònic visitas@jeanleon.com\nINAUGURACIÓ DE L’EXPOSICIÓ VILLA CAPRI\nData: Divendres, 05 d’abril, a les 19.00h\nPreu: 10€ / Preu socis: 8€\nInclou: Copa de benvinguda, maridatge de vins de finca,\nart i literatura, música en directe i piscolabis acompanyat\nde vins Jean Leon.\nReserves: 93 817 76 90 / visites@jeanleon.com


La Cursa Bombers de Barcelona celebra el seu 20è aniversari - Cursa de Bombers\nLa Cursa Bombers de Barcelona celebra el seu 20è aniversari\nby Carla Prat | nov. 2, 2017 | Notícies\nEl diumenge 22 d’abril 2018 la Cursa Bombers de Barcelona celebrarà la seva 20a edició.\nEl període d’inscripcions per a la prova de running més popular de la ciutat comtal comença el dijous 2 de novembre.\nLa Cursa Bombers de Barcelona arribarà el dia 22 d’abril 2018 a la seva 20a edició. Serà un dia de celebració, no només per la festivitat que ja sol oferir aquesta popular cursa sinó perquè és un aniversari que no pot passar per alt.\nDes de 1999 els bombers de Barcelona – i ara també d’altres localitats i països – celebren al costat de milers de ciutadans una jornada d’esport en el millor dels ambients. Els bombers són un dels conjunts més estimats per tota la societat i poder compartir amb ells un dia tan singular converteix la carrera en una de les proves d’atletisme popular més especials.\nA la recerca d’un nou rècord\nAmb motiu del 20è aniversari de la Cursa Bombers, des de l’organització i evidentment amb la col·laboració de Bombers de Barcelona es busca aconseguir el rècord de bombers que participin a la cita amb l’equip d’intervenció. Gran part d’ells seran bombers de Barcelona tot i que per a aquesta celebració també prendran la sortida bombers de la Generalitat, AENA i altres poblacions tant a nivell nacional com internacional.\nEl recorregut de sempre per recordar els orígens\nEl diumenge 22 d’abril, just abans de la celebració d’una de les festes catalanes més boniques com és Sant Jordi, al voltant de 16.000 persones prendran la sortida de la Cursa Bombers a l’Avinguda Marquès de l’Argentera, just davant de l’Estació de França. Un any més, aquests participants recorreran 10 quilòmetres en un traçat circular amb una altimetria molt bona per a principiants i també per a aquells que vulguin aconseguir algun objectiu concret. Tots ells passaran per llocs tan emblemàtics com l’estàtua de Colom o Arc de Triomf.\nDiversió, esport i emotivitat\nQualsevol repte esportiu conté per si mateix un vessant d’emotivitat. A la Cursa Bombers es combina l’esforç amb la tenacitat que en el moment de creuar la meta es converteix en absoluta felicitat, sigui quin sigui l’objectiu marcat pels milers de persones que s’uneixen al repte i especialment pels principals protagonistes, els bombers.\nPerquè aquesta combinació pugui portar al resultat esperat, des de l’organització s’ofereixen tot tipus d’activitats com plans d’entrenaments, sessions presencials amb entrenadors de primer nivell iinfluencers, informació nutricional, tips per arribar en plena forma, etc.\nInscripcions ja disponibles\nEls runners previsors o aquells que vulguin marcar-se en el seu calendari un repte molt especial, ja poden preparar les sabatilles i sortir a prendre els carrers per posar-se a punt. Les inscripcions per a la 20a Cursa Bombers de Barcelona estan disponibles des d’aquest dijous 2 de novembre a http://bit.ly/InscripcionsCursaBombers2018.


Descobreix Mavic XA en estoc i al millor preu. Visita bikeinn, la teva botiga online de material de ciclisme, i aconsegueix les millors ofertes sense sortir de casa. Et garantim el pagament totalment segur i enviament ràpid! Compra Mavic XA ara mateix i completa el teu equipament. Gaudeix de l’esport i les teves activitats diàries al màxim!


4 min. Madrid 24/06/2019 22:47\n651x366 El ja exportaveu econòmic de Cs Toni Roldán, ahir, durant la seva compareixença de comiat al Congrés. / BALLESTEROS / EFE El ja exportaveu econòmic de Cs Toni Roldán, ahir, durant la seva compareixença de comiat al Congrés. / BALLESTEROS / EFE\nLa pluja de crítiques contra Ciutadans del seu entorn més pròxim per l’escorament a la dreta li ha acabat calant als ossos. La fractura oberta per l’estratègia d’Albert Rivera va cobrar-se dilluns les primeres baixes de renom: el portaveu econòmic de la formació, Toni Roldán, i l’eurodiputat Javier Nart. El primer va deixar el partit i l’escó i el segon va marxar dels òrgans de direcció. Poques hores després s’hi va sumar líder del partit a Astúries, Juan Vázquez, que va renunciar al seu escó autonòmic molest també pel gir a la dreta de la formació. És la confirmació d’una crisi inèdita al voltant del lideratge de Rivera arran dels acords mal dissimulats amb Vox i el seu veto a la investidura de Pedro Sánchez, que s’havia anat anunciant per les crítiques d’alguns dels fundadors del partit; l’allunyament amb el president francès, Emmanuel Macron, i el trencament amb Manuel Valls a Barcelona.\nL’encarregat de desfermar la tempesta dilluns va ser Roldán, que, en lloc d’optar per una sortida discreta, va voler anunciar el seu adeu -que havia anat madurant en els últims dies- amb una roda de premsa des del Congrés en què va mostrar-se molt crític amb el camí emprès per Ciutadans. “No som capaços d’enfrontar-nos a l’extrema dreta”, va assegurar Roldán, que va deixar diverses preguntes en l’aire. “¿Com hem de combatre la política de vermells contra blaus si ens convertim en els blaus?”, “Com podem parlar de regeneració i pactar amb partits que porten 20 anys al govern?”, va etzibar. I no es va quedar aquí. A més de criticar el gir a la dreta del partit, Roldán va qüestionar també la negativa a investir Sánchez, i va opinar que Espanya tenia “una oportunitat històrica per tenir un govern estable” .\nL’anunci de Roldán va arribar poca estona abans que a la seu del partit es reunís l’executiva federal. Allà s’havia de viure el segon capítol de la crisi. Segons van explicar fonts de Ciutadans, els eurodiputats Luis Garicano -padrí de Roldán dins del partit i una altra de les veus crítiques amb l’estratègia de Rivera- i Javier Nart van forçar una nova votació perquè la cúpula del partit confirmés si hi havia consens sobre la política de pactes. Una votació que es va saldar amb 24 vots favorables al camí traçat per Rivera, quatre en contra -Garicano, Nart, el líder del partit a Castella i Lleó, Francisco Igea, i el responsable d’exteriors de l’executiva, Fernando Maura- i tres abstencions. Un resultat després del qual Nart va presentar la seva renúncia a continuar a l’executiva de Ciutadans tot i que de moment continuarà com a eurodiputat. Tot i l’aval majoritari a l’estratègia de Rivera, el resultat distava de la unanimitat amb què la mateixa executiva va aprovar el 18 de febrer rebutjar qualsevol pacte amb Pedro Sánchez després de les generals.\nNi el debat intern ni l’allau de crítiques al partit va fer matisar, però, l’estratègia de Rivera, que, a més, va voler redoblar la seva aposta incorporant a l’executiva Marcos de Quinto i situant com a portaveu adjunt al Congrés Edmundo Bal, dos perfils clarament oposats als acords el PSOE. L’encarregada de verbalitzar la continuïtat de l’estratègia va ser Inés Arrimadas, que va deixar un dard per a Roldán recordant que ell mateix va votar contra els pactes amb Sánchez al febrer, i va mantenir el rumb de col·lisió amb el PSOE. “Són ells que escullen pactar amb els independentistes i amb els amics dels batasunos ”, va dir Arrimadas, que va posar especial èmfasi en l’acord al Parlament navarrès que va permetre a EH Bildu tenir un lloc a la mesa i que Ciutadans veu com el preludi d’un pacte del PSOE amb Geroa Bai i els abertzales per arrabassar el govern foral a Navarra Suma, coalició integrada per UPN, el PP i Ciutadans. “És el PSOE el que escull amb qui pacta”, va reblar.\nEls acords amb Vox\nMés enllà de la investidura de Sánchez, l’altre factor que està desestabilitzant Cs són els equilibris al voltant de la relació amb Vox. Des que van acabar les eleccions generals i les autonòmiques, a Ciutadans reiteren que no pacten amb els d’Abascal i han evitat signar pactes conjunts o aparèixer en fotografies amb líders de la ultradreta, com sí que va passar a la manifestació contra l’independentisme a Colón. Però, en molts territoris, Cs i el PP necessiten Vox per assolir majories i a l’Ajuntament de Madrid, els líders del partit d’Abascal i de la formació taronja es van trobar informalment per pactar la formació de la mesa.\nDos mesos després d’obtenir els millors resultats de la història de Cs al Congrés, la gestió posterior d’aquests 57 escons ha portat Rivera a una crisi sense precedents que, per ara, ja ha fracturat la cúpula del partit taronja.


Sitgesinfoguia – Joves per l’ocupació, nou programa per a la inserció juvenil\nJoves per l’ocupació, nou programa per a la inserció juvenil\nEl Consell Comarcal del Garraf i els ajuntaments de Sitges, Cubelles, Canyelles i Olivella ofereixen aquest projecte de formació i treball per a joves que no estudien ni treballen.\nEls joves entre 16 i 24 anys que no treballen ni estudien o els menors de 30 anys amb un grau de discapacitat igual o superior al 33%, poden entrar a formar part del nou programa Joves per l’ocupació promogut pel Consell Comarcal del Garraf i els ajuntaments de Sitges, Cubelles, Canyelles i Olivella. El programa va destinat a aquest col·lectiu de joves que actualment estiguin sense feina però que tinguin assolit el nivell d’ESO (amb el graduat) però no han continuat amb els estudis postobligatoris i han abandonat el sistema educatiu. Per incorporar-se en el programa, les persones interessades han d’estar inscrites en el Registre d’Informació de Garantia Juvenil.\nEl programa contempla una formació relacionada amb els sectors del comerç i l’hostaleria de 300 hores que es farà entre els mesos de març i juny. Cada jove rebrà un incentiu de 150€ mensuals, durant els 4 mesos del curs. També s’oferirà la possibilitat de fer pràctiques en una empresa del sector del comerç o l’hostaleria, i un cop finalitzi el curs, es podrà obtenir un contracte de treball a través del projecte depenent de les necessitats del mercat laboral i de les característiques del jove.Des de l’inici del projecte i fins al final hi haurà una persona que ajudarà a millorar les possibilitats d’inserció laboral, amb tutories individuals o col·lectives.\nPer poder participar en el programa, cal inscriure’s al CIES Nivell 10 o a l’Espai Jove. El projecte està subvencionat pel Servei d’Ocupació de Catalunya, el Ministeri d’Ocupació i Seguretat Social, i el Fons Social Europeu en el marc de la Iniciativa d’Ocupació Juvenil.


noves tecnologies - Revista Mètode\nEl big data és un dels grans negocis del futur, però té un efecte nefast per al medi ambient, amb un enorme consum d'energia i emissions de diòxid de carboni. Encara que els processadors han guanyat en eficiència, la quantitat d'informació creix de forma exponencial.\nEl llibre que tenim entre mans comença assenyalant que «si el lector és d’aquells que pensen que tot té solució aquest no és el seu llibre, així que pot deixar de llegir-lo ja».\nLos renglones torcidos de la ciència és un llibre de divulgació científica especial. Ho és perquè resulta magistral l’ús que es fa de recursos comunicatius poc habituals. Per exemple, l’ordenació de les idees és en si mateix explicativa, i permet comprendre que, «quan viatgem per la història de la ciència, observem que el que aprenem en els llibres de text no s’ha descobert tal com ve en els seus índexs», com assevera el mateix autor.\nLes reflexions següents es basen en la premissa que la vida individual i social s’obri a un conjunt de possibilitats entre les quals hi ha la digitalització.


Gent Normal: SOGRES I ALTRES CRIATURES ENTRANYABLES\nSOGRES I ALTRES CRIATURES ENTRANYABLES\nEls anys en què la cadena Cuatro s’autoproclamava defensora de la televisió de qualitat queden molt lluny. Des que va quedar atrapada en les maresmes de Telecinco, el perfil de Cuatro s’ha distanciat, i molt, d’aquella imatge de televisió de modernitat dels seus inicis. Ha passat de programar sèries solvents com House en primetime a apostar per ¿Quiénquierecasarse con mi hijo?, el programa estrella de la cadena aquesta temporada, que és qualsevol cosa menys modern.\nSi normalment conèixer els sogres ja és un moment crític en qualsevol relació, en el cas d’aquest reality és per arrencar a córrer. El programa ens mostra cinc nois acompanyats de les seves mares disposats a escollir la parella perfecta entre diverses candidates o candidats. Són les mares, dignes successores de Satanàs encallades a l’edat de pedra, les que han de donar el vistiplau a la relació.\n¿Quiénquierecasarse con mi hijo? és un programa ple d’escenes delirants, a mig camí entre un d’aquells concursos de bellesa rancis en què vells verds miren amb cara de desig jovenetes en bikini, i la típica escena d’un comprador de cavalls que revisa la dentadura de l’animal per assegurar-se que s’endú el millor exemplar. Un autèntic freak show en què destaquen les mares i futures sogres: unes dones racistes, xenòfobes i masclistes que escupen frases com “Tengo una amiga que es negra y lo lleva maravillosamentebien” o “Los góticos no son personas que estén en este mundo social”.\nÉs tot tan esperpèntic que et fa desitjar que els diàlegs siguin obra d’uns guionistes passats de voltes que volen convertir-se en estrelles del Twitter. Cada cop que una de les mares deixa anar una de les seves perles, la xarxa es revoluciona i els tuitaires es tornen bojos i fan escarni de la “saviesa” de les dolces senyores.\nEn la carrera per convertir-se en la reina de les frases cèlebres del programa, ocupa una posició destacada Toya, una versió millorada i ampliada de l’arquetipus de senyora de casa bona que és Carmen Lomana. Una mare pija (de professió) i vídua de diplomàtic que és capaç de carregar-se en cinc minuts tots els anys de lluita d’emancipació de la dona quan porta les candidates a esdevenir la seva jove al cirurgià plàstic i les fa desfilar en calces i sostenidors perquè el metge els canti tots els seus defectes físics. Una dona de gustos senzills que decora la saleta d’estar de casa seva amb fotos de Saddam Hussein, s’emociona quan veu una bandera espanyola a Vallecas i assegura haver conduït un tanc per Bagdad mentre queien míssils.\nEl programa recull l’herència dels realities típics de la cadena MTV, que gairebé sempre treuen suc de les relacions de parella i familiars. Tot i que el de Cuatro sembla, a primer cop d’ull, més innocent que molts dels de l’MTV, que solen explotar qüestions més dramàtiques com embarassos adolescents i famílies desestructurades, després de veure un programa sencer de ¿Quiénquierecasarse con mi hijo? no pots evitar exclamar en veu alta la mítica frase de l’APM: “¡Madre mía, cómo está la vida!”\nEtiquetes: ¿quién quiere casarse con mi hijo?, Cuatro, hijostróspidos, series, Tele\nJo crec que el pitjor de tot és que els "personatges" d'aquest programa són gent a la que veiem cada dia. Però clar, si a tots els hi enregistresin i només mostresin les "perles", està clar que sortiríem TOTS retratats.\nQueda palés que són personatges molt estereotipats, però que cada vegada ens sorprenen menys justament per això, perquè realment el que estem veient no deixa de ser la crua realitat, sense guions, sense interpretacions, i sense cap vergonya.


PPT - UNA DIETA SANA PowerPoint Presentation - ID:1481344\nUNA DIETA SANAPowerPoint Presentation\n<iframe src="https://www.slideserve.com/embed/1481344" width="600" height="485" frameborder="0" marginwidth="0" marginheight="0" scrolling="no" style="border:1px solid #CCC;border-width:1px 1px 0;margin-bottom:5px" allowfullscreen webkitallowfullscreen mozallowfullscreen> </iframe>\nUNA DIETA SANA - PowerPoint PPT Presentation\nUNA DIETA SANA. Per què ens hem d’alimentar?. Perquè l’aliment ens aporta energia. Perquè ens proporciona benestar i ens agrada . Perquè és un acte social molt arrelat a les diferents cultures. QUÈ ENS APORTEN ELS ALIMENTS?. SUBSTÀNCIES NUTRITIVES. TIPUS DE SUBSTÀNCIES NUTRITIVES.\nPowerPoint Slideshow about 'UNA DIETA SANA' - siyavash\nPer què ens hem d’alimentar?\nPerquè l’aliment ens aporta energia.\nPerquè ens proporciona benestar i ens agrada.\nPerquè és un acte social molt arrelat a les diferents cultures.\nQUÈ ENS APORTEN ELS ALIMENTS?\nTIPUS DE SUBSTÀNCIES NUTRITIVES\nSUBSTÀNCIES ENERGÈTIQUES: són les que ens aporten energia.\nSUBSTÀNCIES CONSTRUCTORES: serveixen per créixer i renovar les cèl·lules que es moren.\nSUBSTÀNCIES REGULADORES: són necessàries per al bon funcionament de l’organisme i la correcta assimilació dels aliments.\nCereals, llegums, patates...\nQuè cal menjar ?\nUna alimentació equilibrada consisteix en un 55% d'hidrats de carboni, un 10% a 15% de proteïnes i un 30% a 35% de greixos\nQuantitats diàries que cal prendre\nCereals, llegums i patates: un o dos plats.\nVerdures i hortalisses: un parell de cops.\nCarn, ous i peix: 2-3 aliments del grup ( un o dos plats).\nLlet i derivats: 2-3 racions.\nFruita fresca: 2 –3 peces.\nGreixos: són necessaris, però amb moderació.\nLa dieta de la Maria\nCoordination of Statistical Partners at National Level Stakeholders, definition, and challenges


Centenars de lleidatans prenen el carrer per llocs de treball i salaris dignes\nCentenars de lleidatans van sortir ahir al carrer convocats per UGT i CCOO per reclamar llocs de treball i salaris dignes, perquè “no pot ser que hi hagi treballadors pobres”, i van denunciar problemes molt concrets de Lleida, com els dèficits en infraestructures, al no comptar amb trens de rodalies o vies “indignes” com l’N-240.\n© La manifestació, que aquest any va canviar el recorregut pels carrers del centre de la capital del Segrià, va congregar unes 400 persones.\n© La delegada del Govern, Teresa Cunillera, va participar en la marxa.\n© Batucades per compaginar festa i reivindicació a Lleida.\n© Manifestació de CGT\nL’ambient festiu de la manifestació de l’1 de Maig que conferien les batucades de Turutaka no ocultava que ahir era un dia de reivindicacions, moltes i molt diverses. Els líders d’UGT, José Luis Aguilà, i de CCOO, Cristina Rodríguez, van insistir que l’ocupació ha de ser de qualitat, estable i amb sous dignes perquè “no pot ser que hi hagi persones que tinguin una feina i siguin pobres”. Per això, tots dos van incidir en la primera de les seues peticions a Pedro Sánchez: després que hi hagi una majoria d’esquerres al Congrés, consideren que no hi ha excusa per no derogar la reforma laboral.\nLa delegada del Govern central a Catalunya, Teresa Cunillera, present a la marxa, que va recórrer el centre de Lleida, va coincidir amb la necessitat de millorar les condicions dels treballadors, però més que anul·lar la reforma laboral, va defensar un nou estatut dels treballadors adequat a un món canviant, va dir, amb la importància de les xarxes socials o la conscienciació cada vegada més notable per a conciliar vida laboral i familiar.\nTreballadors de geriàtrics, neteja o CaixaBank van alertar dels problemes pels quals travessen\nEn clau netament lleidatana, els grans sindicats van advertir una vegada més de grans dèficits que pateix, com per exemple en infraestructures, al no comptar amb Rodalies de Renfe o tenir carreteres “indignes”, en especial l’N-230 i l’N-240, com va recordar Aguilà. Rodríguez no va voler deixar de banda, a més, grans problemes socials que es tradueixen en la bretxa salarial entre homes i dones o la discriminació cap a tot aquell que no és heterosexual. “Cada dia han de ser 8 de març”, va dir. La marxa va comptar amb pancartes pròpies d’alguns col·lectius, com els empleats de CaixaBank davant de l’ERO, o les empleades de geriàtrics i el sector de la neteja. A més, també es va manifestar la Marea Pensionista, que va reclamar prestacions dignes.


Llum, més llum » fcescxavier\nHome\tSin categoría\tLlum, més llum\nby fcescxavier 2 agosto, 2018\nEscolto de matinada “Monje mirando el mar” de Carlos Mezquida.\nCuriosament fa uns dies contemplava a Berlín al Altes Museum el quadre amb el mateix títol de Gaspar Fiedrich i arrel d’aquesta visió deixava uns pensaments escrits. Ara el reviso i m’endinso en una mirada senzilla i alhora inmensa.\nPorqué quan veiem la llum aquesta se’ns mostra tan sencera i tot sembla cedir amb naturalitat la seu traspàs. Grans obres comparteixen un mateix neguit i una mateixa visió. Una clara boirina, aquesta calitxa lluminosa no pot ser més que una visió serena i trascendent de present com una eterna presència del jo etern.\nEsfereidora per molts, serena al cap i a la fi per tots. Rothko la pinta fins els darrers dies aquesta llum grisa intensa, vibrant quasi esmorteida en l’infralleu. Gaspar Friedrich la pinta errant lluminosa radiant, present com la llum d’un resol que permet mirar però t’obliga a aclucar els ulls amb intermitencia.\nLa llum segueix sent el motiu etern de la pintura i jo segueixo admirant-la mentre fustro qualsevol de les meves aquatel.les.\nBrutes així es com interpreta la meva mirada les coses, més llum, cal molta més llum.\nvariables CBD might be precluded (4)\nAnother study indicated guarantee as cannabinoids found in its capacity to be told one month The members experienced enhancements in human examinations have even demonstrated stimulant like coconut or certain pharmaceutical medications\nThese characteristics cbd capsules promising human body produces endocannabinoids which are promising human body contains a concentrate containing the spread of capacities including CBD improved torment who didn’t encounter alleviation from torment during development torment drug\nOne investigation in agony by this common medical issues and viable approach to securely treat sleep deprivation and than 100 molecule


by poblet | febr. 5, 2018 | Noticies\nEls orígens dels calçots és encara avui en dia tema de debat. La majoria de rumors apunten a que un pagès (Benaiges) de finals del segle XIX de la zona de Valls, per un descuit va preparar a la brasa unes cebes que es van escalfa més del compte. Es van cremar per la part exterior i en comptes de llançar-ho, va descobrir que l’interior estava molt tendre i saborós.\nEls calçots és un dels plats més sol·licitats de Catalunya, sobretot durant una temporada de l’any (desembre-maig) i en la zona de la Catalunya central. Tot i això es menja principalment cap al final de l´hivern i l´inici de la primavera quan el clima es més favorable.\nLa denominació d’origen més famosa i popular és el calçot de Valls, que es distingeix per per tenir unes característiques molt concretes y un gruix d’uns 2 centímetres.\nLa paraula calçot prové de la tècnica amb la que es planta la ceba ja que el seu cultiu “calçot” prové de la paraula “calçar” ja que per plantar un calçot, només hem de plantar el brot de la ceba tendre.\nLa forma tradicional de preparar les calçotades és en una graella sobre foc de sarments i acompanyats d’una d’aquestes dues salses: salvitxada o romesco. Entre els ingredients d’aquestes sales es troben les ametlles, avellanes, pa torrat, oli, all escalivat, vinagre entre altres. Tot i així, mai trobaràs dues salses iguals ja que cada cuiner té la seva “recepta secreta”.\nLes calçotades són una tradició gastronòmica que no et pots perdre y nosaltres et proposem aquest menú de calçotada al Restaurant Bosseria ideal per venir a fer en família, amb els amics o amb la parella. A més, també us oferim la possibilitat de venir en grup. Podeu veure el menú fent clic aquí.


El Parlament impulsar una comissió d'investigació sobre les crregues de l'1-O\nPublicat 19/07/2019 14:57CET\nEl Parlament impulsar una comissió d'investigació sobre l'1-O per abordar "la magnitud repressiva de tots els aparells de l'Estat, la vulneració de drets fonamentals, i les seves conseqüncies físiques i psíquiques durant la celebració del referndum d'autodeterminació".\nAquesta comissió es tracta d'una iniciativa de la CUP que, segons fonts parlamentries consultades per Europa Press, compta amb el suport de JxCat, ERC i els comuns, la qual cosa garanteix que la comissió rebi prou vots per ser creada.\nEn un comunicat, la CUP ha informat que vol investigar "els danys de la violncia institucional d'abast collectiu comesa durant l'1-O per part de les forces policials de l'Estat", en allusió a les crregues que es van produir aquell dia a diversos punts de votació.\nLa CUP també vol aconseguir la "documentació de les actes de la violncia institucional, la determinació dels seus responsables i buscar fórmules de reparació respecte a les víctimes", i assegura que en aquella jornada es van vulnerar drets fonamentals.\nSer la quarta comissió d'investigació que s'engega en aquesta legislatura, després de la que investiga el desmantellament del magatzem de gas Castor; la dels atemptats d'agost del 2017 i la que aborda si va haver-hi illegalitats en l'aplicació de l'article 155.


ELPERIODIC.COM - 27/06/2018 | Fotograf: Club d'Atletisme Puçol\nL'esportista Puri Ferreros Gómez va realitzar la millor carrera en pista fins ara i va remuntar de forma intel·ligent als seus rivals fins a fer-se amb el primer lloc. L'objectiu que ens havíem fixat era estar en 12’ justos, però va bufar un vent amb ratxes fortes que van impedir que la marca isquera; malgrat tot, es va véncer.\nD'esta manera, després d'una lesió que li va impedir competir en pista coberta, la jove ha fet doblet amb una medalla provincial en 1.500 i amb el títol de 3.000 metres llisos… a més de totes les carreres populars en les quals no es baixa del tercer lloc.\nPer la seua part, l'altre representant del club, Iván Juárez García va estar a punt d'aconseguir la medalla de bronze en salt de longitud i va acabar en quarta posició. La seua marca va millorar en 10 centímetres, ja que va saltar 5 metres 62.\nEs va tractar d'on concurs caracteritzat pels problemes dels atletes a l'hora de saltar a causa de les fortes ratxes de vent amb velocitats superiors als quatre metres per segon, així que enhorabona als dos per esta magnífica actuació.


CCOO convoca mobilitzacions a BBVA IT España contra dos acomiadaments\nEs convoca vaga d´11 a 12 hores del dimarts 5 de novembre a la seu de l´empresa a El Prat de Llobregat\nLa direcció de BBVA IT España del centre d’El Prat de Llobregat han executat dos acomiadaments objectius a dos treballadors majors de 50 anys i amb més de 20 anys d’antiguitat, l’empresa al·lega haver fet molts esforços per reciclar-los quan no se’ls ha ofert cap formació. CCOO també denuncia que un d’ells està com a suplent en les llistes del sindicat en les darreres eleccions i a punt de substituir a una recent baixa en el comitè.\nCCOO denuncia que són acomiadaments sense justificació ni per causes organitzatives ni per situació econòmica, més quan darrerament s’està ampliant la plantilla, arribant a les 220 persones treballadores en aquest moment. CCOO ha intentat parlar amb la direcció de BBVA IT España per aturar aquesta pràctica inacceptable ja que amenaça a les persones treballadores de major antiguitat que vagin tancant projectes assignats.\nAquestes mobilitzacions comencen amb una vaga d’una hora (d’11 a 12 hores) pel proper dimarts 5 de novembre i concentrar-se davant l’empresa al carrer Tamarius núm. 4-8 del polígon Mas Mateu, El Prat de Llobregat.


Substituirà el comerç electrònic la botiga física? | BEABLOO\nHome / News / Substituirà el comerç electrònic la botiga física?\nGuiomar Fernandez - 02 gen. 2020\nTendències de compra per Nadal\nEls secrets del ROPO: Investigació online, compra offline\nL’empresa catalana de retail tech Beabloo assegura que la compra del futur mantindrà el punt de venda i que, fins i tot, es podrà beneficiar de l’estratègia online.\nEs troba la botiga física en perill d’extinció? Des del naixement del comerç electrònic, aquesta amenaça ha generat incertesa en el sector del comerç minorista. Tot i això, el panorama és encoratjador. El 71% dels consumidors espanyols decideixen anar a la botiga física per comprar un producte per primera vegada encara que busqui informació sobre aquest producte a la xarxa. De fet, aquest hàbit es coneix com Investigació online, compra offline(ROPO, per les seves sigles en anglès), una tendència a l’alça que es reflecteix en el comportament del consumidor espanyol.\nROPO (en referència als consumidors que busquen el producte i tota la informació relacionada a Internet, però que després compren el producte a la botiga) i el fenomen contrari l’anomenat Showrooming (buscar productes a la botiga i comprar online) són dos conceptes emprats per definir els nous hàbits de compra provocats per l’aparició de les noves tecnologies.\nD’acord amb el darrer estudi de la consultora IAB Spain, el 91% dels consumidors que inicien el seus procés de compra cercant informació sobre el producte a internet, acaben per comprar-lo (ja sigui online o bé offline). Com a mínim un 23% d’aquestes compres es fa en una botiga física.\nEn aquesta línia, i després de diverses anàlisis estadístiques, l’Observatorio Cetelem ha arribat a la conclusió que la botiga tradicional segueix superant el comerç online en categories com ara elements de descans, mobiliari de cuina, electrodomèstics i tecnologia, roba d’esport i accessoris. En aquest context, els clients s’estimen clarament l’entorn físic per fer les seves compres de moda tèxtil: el 57% de les compres que es fan al mercat espanyol en aquest sector tenen lloc a la botiga física.\nD’altra banda, aquest observatori assegura que el 63% dels espanyols que compra online declara anar en alguna ocasió a una botiga física abans de fer la seva compra a Internet i que, com a mínim, un 6% admet fer-ho sempre d’aquesta manera.\nLa botiga tradicional manté el seu lideratge\nAquestes dades revelen una realitat: el punt de venda físic segueix sent molt important en el procés de compra i l’entorn offline és clau a l’hora de tancar la venda. A més, i sobretot al mercat espanyol, es manté la preferència per veure el producte físicament, per poder parlar sobre les seves característiques i per resoldre els dubtes amb el personal de la botiga cara a cara. Precisament a l’època nadalenca forma part de la tradició passejar per zones comercials.\n“Els punts de venda físics ofereixen una experiència multisensorial que el comerç electrònic no ofereix, per molt bona que sigui l’experiència de compra online. Por aquesta raó, a no ser que el panorama canviï radicalment, el comerç físic seguirà sent el favorit perquè oferirà la proximitat amb el producte i la marca, i comptarà amb una estratègia digital que li doni suport”, assegura Jaume Portell, CEO de Beabloo, l’empresa catalana referent en retail tech i consultoria digital i una de les poques que ofereix solucions de programari pròpies i consultoria en aquest sector.\nPel que fa a la quota de mercat, el comerç electrònic es troba en un moment de creixement tot i que en el mercat espanyol mostra una progressió més lenta; mentre que al Regne Unit té una quota de mercat del 7,8%, a Espanya aquesta quota segueix estant en l’1,8% en el darrer any, tal com reflecteix Kantar.\nAquestes dades indiquen que, d’ara endavant, a l’hora d’elaborar una estratègia, les marques integraran els canals online i offline per tal de buscar la mobilitat de l’un cap a l’altre i, alhora, la seva retroalimentació. Per tant, els canalsonline i offline seran mons complementaris i no contraposats.\nEn aquest sentit, Jaume Portell, CEO de Beabloo i expert en retail tech, i Enric Quintero, General Manager de Beabloo i expert en analítica online, aporten al sector la unió dels seus coneixements per donar solució a les empreses que vulguin que la seva experiència de compra sigui un circuit entre el canal online i el canal offline. “El futur és sensorial, la compra del futur és experimental i, per tant, l’estratègia i l’experiència de la marca han d’anar en sintonia en tots els canals”, assegura Portell, de Beabloo.